Likumprojekts

**Grozījumi likumā "Par bīstamo iekārtu tehnisko uzraudzību"**

Izdarīt likumā "Par bīstamo iekārtu tehnisko uzraudzību" (Latvijas Republikas Saeimas un Ministru Kabineta Ziņotājs, 1998, 21. nr.; 2000, 9. nr.; 2004, 20. nr.; 2005, 24. nr.; 2008, 15. nr.; 2009, 1., 96. nr.) šādus grozījumus:

1. Izslēgt 4. pantu.

2. Izteikt 7. pantu šādā redakcijā:

"**7. pants.** Bīstamo iekārtu pārbaudi veic inspicēšanas institūcijas, kurām ir juridiskās personas statuss un kuras normatīvajos aktos noteiktajā kārtībā ir akreditētas nacionālajā akreditācijas institūcijā."

3. Aizstāt 11. pantā vārdu "pasē" ar vārdu "reģistrā".

4. Papildināt likumu ar VIII nodaļu šādā redakcijā:

**"VIII nodaļa**

**Administratīvā atbildība bīstamo iekārtu tehniskās uzraudzības jomā un kompetence sodu piemērošanā**

**22. pants.** (1) Par bīstamo iekārtu tehnisko uzraudzību regulējošo normatīvo aktu pārkāpšanu izsaka brīdinājumu vai piemēro naudas sodu – fiziskajai personai no piecām līdz septiņdesmit naudas soda vienībām, bet juridiskajai personai no divdesmit līdz simt četrdesmit naudas soda vienībām.

(2) Par nereģistrētas bīstamās iekārtas lietošanu piemēro naudas sodu bīstamās iekārtas valdītājam – fiziskajai personai no piecām līdz simt četrdesmit naudas soda vienībām, bet juridiskajai personai no divdesmit līdz divsimt astoņdesmit naudas soda vienībām.

(3) Par bīstamo iekārtu tehnisko uzraudzību regulējošo normatīvo aktu pārkāpumiem, kas rada tiešus draudus personu drošībai un veselībai, piemēro naudas sodu bīstamās iekārtas valdītājam – fiziskajai personai no piecām līdz simt četrdesmit naudas soda vienībām, bet juridiskajai personai no divdesmit līdz divsimt astoņdesmit naudas soda vienībām.

(4) Par neziņošanu normatīvajos aktos noteiktajām institūcijām, ja notikusi bīstamās iekārtas avārija, izsaka brīdinājumu vai piemēro naudas sodu bīstamās iekārtas valdītājam – fiziskajai personai no piecām līdz simt četrdesmit naudas soda vienībām, bet juridiskajai personai no piecdesmit sešām līdz divsimt astoņdesmit naudas soda vienībām.

**23. pants.** Administratīvo pārkāpumu procesu par šā likuma 22. pantā minētajiem pārkāpumiem veic Patērētāju tiesību aizsardzības centrs."

5. Papildināt likuma pārejas noteikumus ar 3. punktu šādā redakcijā:

"3. Šā likuma VIII nodaļa stājas spēkā vienlaikus ar Administratīvo pārkāpumu procesa likumu."

Ministru prezidenta biedrs,

ekonomikas ministrs

Arvils Ašeradens